**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ**

**ՀՈՒՆԻՍԻ 3-Ի ԹԻՎ 898-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ՈՐՈՇՄԱՆ ՆԱԽԱԳԾԻ**

* 1. **Կարգավորման ենթակա խնդիրը.**

**«Հայաստանի Հանրապետության կառավարության 2021 թվականի հունիսի 3-ի թիվ 898-Ն որոշման մեջ փոփոխություն և լրացումներ կատարելու մասին**» ՀՀ կառավարության **որոշման նախագծով նախատեսվում է, որ սնանկության գործով կառավարիչն իր լիազորություններն իրականացնելիս միասնական էլեկտրոնային տեղեկատվական համակարգից անհրաժեշտ տեղեկատվություն ձեռք բերելիս** առցանց դիտարկման ձևով ստանա նաև պարտապանի կողմից ներկայացված՝իրավաբանական անձին /անհատ ձեռնարկատեր, նոտար/ սնանկ ճանաչելուն նախորդող վերջին հինգ տարիների համար` հարկային մարմիններին ներկայացրած հաշվարկները, ինչպես նաև պարտապանի ունեցած լիցենզիաները, «Գործունեության իրականացման ծանուցման մասին» Հայաստանի Հանրապետության օրենքով սահմանված ծանուցումները, թույլտվությունները, հարկային մարմնի կողմից վերահսկվող եկամուտների գծով պարտավորությունների, դեբետային գումարների, սահմանված չափից ավել վճարված գումարների և միասնական հաշվում առկա գումարների վերաբերյալ տեղեկատվությունը, իրավաբանական անձ /անհատ ձեռնարկատեր, նոտար/ հանդիսացող պարտապանի վարձու աշխատողների քանակի վերաբերյալ տեղեկատվությունը։

**2․ Ընթացիկ իրավիճակը և իրավական ակտի ընդունման անհրաժեշտությունը․**

Սնանկության մասին օրենքի (այսուհետ՝ Օրենք)՝ Կառավարչի լիազորությունները վերտառությամբ 29-րդ հոդվածում թվարկվում են սնանկության գործով կառավարչի լիազորությունները, որի 1-ին մասի ժբ կետից (իրականացնում է օրենքով սահմանված այլ լիազորություններ) հետևում է՝ սահմանված ցանկը սպառիչ չէ: Օրենքի համակարգային վերլուծությունից պարզ է դառնում, որ ինչպես առանձին հոդվածներ, այնպես էլ հոդվածի մասեր և կետեր սահմանում են, որ կառավարիչը լիազորված է կատարել Օրենքով սահմանված այս կամ այն գործողությունը, որը հետապնդում է սնանկության վարույթի բնականոն ընթացքի ապահովում:

Սնանկության վարույթի բնականոն ընթացքի ապահովմանն ուղղված գործողություններ են համարվում ինչպես, օրինակ, կառավարչի կողմից պարտապանի գույքի տնօրինմանը, գույքի պահպանմանը, վաճառքին ուղղված գործողությունների իրականացումը, այնպես էլ դատարանի համար անհրաժեշտ տեղեկատվական բազայի ապահովումը:

Օրենքի 56-րդ հոդվածի 6-րդ մասի համաձայն՝ պարտապանի գույքի գտնվելու վայրի մասին տեղեկություններ չլինելու դեպքում կառավարիչը **անհրաժեշտության դեպքում** կարող է հարցում ուղղել անշարժ գույքի պետական ռեգիստրին, իրավաբանական անձանց պետական գրանցում իրականացնող մարմնին, **հարկային և մաքսային մարմիններին,** ոստիկանության համապատասխան ստորաբաժանումներին, քաղաքացիական կացության ակտերի գրանցման գործակալությանը և Սոցիալական ապահովության ծառայությանը: Պետական մարմինները **պարտավոր են** կառավարչի հարցումներին պատասխանել յոթնօրյա ժամկետում, եթե օրենքով կամ այլ նորմատիվ իրավական ակտերով հարցումներին պատասխանելու համար այլ ժամկետ սահմանված չէ:

Անհրաժեշտ է նշել, որ գույքն իր մեջ ներառում է ցանկացած ակտիվ, այդ թվում` գույքային իրավունք, որի վերաբերյալ հարկային մարմնի բազան կարող է տեղեկատվություն պարունակել։

Օրենքի համակարգային վերլուծությունից հետևում է, որ այն ինչպես ուղղակիորեն, այնպես էլ անուղղակի կերպով կառավարչին լիազորում է դիմել համապատասխան մարմիններին և պարտապանի վերաբերյալ ստանալ անհրաժեշտ տեղեկատվություն: Բացի Օրենքի 29-րդ հոդվածի 7-րդ և 56-րդ հոդվածի 6-րդ մասերից, տեղեկատվություն ստանալու համար որպես իրավական հիմք կարելի դիտարկել 39-րդ հոդվածի 5-րդ մասը, որի համաձայն՝

Պարտապանի գործունեության կասեցման պահից վերջինիս անունից կառավարիչը ներկայացնում է`

ա) սնանկության վարույթի ընթացքում հարկերի և (կամ) վճարների գծով լրացուցիչ առաջացած պարտավորությունների վերաբերյալ հարկային մարմնի սահմանած ձևով տեղեկատվության, այդ թվում` ապահովված պարտատիրոջ կողմից ներկայացված տեղեկատվությունը (որի հիման վրա հաշվարկվում են պարտապանի հարկային պարտավորությունները), և դրանք գրանցում է պարտատերերի գրանցամատյանում` համապատասխան հերթում …:

Վերոգրյալ նորմի բովանդակությունից հետևում է, որ այս տեղեկատվությունը տրամադրվում է հարկային մարմնի կողմից, և ոչ թե ներկայացվում է պարտապանին, այլ կառավարչին, ով գործում է պարտապանի անունից:

Դատական պրակտիկայի ուսումնասիրությունը ցույց է տալիս, որ կառավարիչը՝ որպես սնանկության վարույթում կենտրոնական դեր ունեցող անձ, օժտված է լայն լիազորություններով: Ուսումնասիրության արդյունքում պարզ է դարձել, որ կառավարչի լիազորությունների սահմանափակումը վերաբերում է հիմնականում պարտապանի գույքի գնահատման և վաճառքի հետ կապված հարցերին: Մասնավորապես ՍԴՈ-1542 որոշմամբ Սահմանադրական դատարանն արձանագրել է, որ Սնանկության գործով կառավարիչը, ունենալով լիազորությունների բավականին լայն շրջանակ և բավարար ինքնուրույնություն, այնուամենայնիվ, պարտապանի գույքի գնահատմանն ու վաճառքին վերաբերող գործողություններում կաշկանդված է (սահմանափակված է) դատարանի թույլտվությամբ և պարտատերերի ժողովի հավանությամբ:

Այսպիսով, անհրաժեշտ դեպքերում Օրենքը պարունակում է կարգավորումներ, որոնցով սնանկության կառավարչի գործողությունները կաշկանդվում են և սահմանափակվում: Այնուամենայնիվ Օրենքի ուսումնասիրության արդյունքում պարզ է դարձել, որ առկա չէ որևէ նորմ, որը կարգելի կառավարչին անհրաժեշտության դեպքում ստանալ տեղեկատվություն:

Սա պայմանավորված է նաև այն հանգամանքով, որ սնանկ ճանաչված պարտապանի դատավարական իրավունքները և պարտականությունները փոխանցվում են կառավարչին, որն էլ օրենքով իրեն վերապահված լիազորությունների շրջանակներում պարտապանի անունից իրացնում է դրանք: Միաժամանակ Վճռաբեկ դատարանը նախկինում կայացրած որոշմամբ արձանագրել է, որ դատարանի վճռով սնանկ ճանաչված պարտապանը սնանկ ճանաչվելուց հետո այլ դատական գործերով իր անունից ինքնուրույն չի կարող իրացնել իր դատավարական իրավունքներն ու պարտականությունները, քանի որ նրա անունից ի պաշտոնե հանդես է գալիս սնանկության գործով կառավարիչը: *(տե՛ս, «Հայբիզնեսբանկ» ՓԲԸ-ն ընդդեմ «ՄԻԼԼԱՐ» ՍՊԸ-ի թիվ ԵԿԴ/2628/02/13 քաղաքացիական գործով ՀՀ վճռաբեկ դատարանի 03.12.2014 թվականի որոշումը):*

Պարտապանի անունից հանդես գալու հարցի վերաբերյալ իրավական դիրքորոշում է հայտնել նաև Սահմանադրական դատարանը։ Մասնավորապես, ՍԴՈ-1572 որոշմամբ Սահմանադրական դատարանն արձանագրել է՝ նախքան սնանկ ճանաչվելը պարտապանն իր իրավունքները և պարտականությունները, այդ թվում նաև` դատավարական, ինքնուրույն է իրացնում: Այլ կերպ ասած՝ նախքան սնանկ ճանաչվելը պարտապանը, օժտված լինելով դատավարական իրավասուբյեկտությամբ, ինքնուրույն կարող է իրացնել իր դատավարական իրավունքները և կրել պարտականություններ։

Մինչդեռ սնանկ ճանաչվելուց հետո պարտապանի իրավունքները, այդ թվում նաև` դատավարական, իրացնում է սնանկության գործով կառավարիչը` հանդես գալով պարտապանի անունից և հսկողություն իրականացնելով պարտապան իրավաբանական անձի ղեկավարի պարտականությունների կատարման նկատմամբ (*տե՛ս «Արզնի Գրուպ» ՍՊԸ-ի դիմումի հիման վրա՝ ՀՀ քաղաքացիական դատավարության օրենսգրքի 49-րդ հոդվածի 5-րդ մասի և «Սնանկության մասին» ՀՀ օրենքի 29-րդ հոդվածի 1-ին մասի «գ» կետի՝ Սահմանադրությանը համապատասխանության հարցը որոշելու վերաբերյալ գործով կայացված որոշումը*)։

Վերոգրյալի համատեքստում սնանկության գործով կառավարիչը պարտապանի ի պաշտոնե ներկայացուցիչն է, հանդես է գալիս պարտապանի անունից և Օրենքով կաշկանդված չէ դիմելու և ստանալու այնպիսի տեղեկատվություն, որն ուղղված է սնանկության գործի արդյունավետ վարման և քննության համար անհրաժեշտ տեղեկատվական բազայի ապահովմանը:

Միաժամանակ հարկ ենք համարում նշել, որ Օրենքի 29-րդ հոդվածի 1-ին մասի «զ» կետի համաձայն՝ սնանկության վերաբերյալ գործով նշանակված կառավարիչը վերլուծում է պարտապանի ֆինանսական վիճակը, սնանկության պատճառները, ինչպես նաև պարտապանի ֆինանսական, տնտեսական և ներդրումային գործունեությունը և նրա դրությունն ապրանքային շուկայում։

Օրենքի 58-րդ հոդվածի 1-ին մասի համաձայն՝ պարտապանին սնանկ ճանաչելուց հետո` 35 օրվա ընթացքում, կառավարիչը դատարան է ներկայացնում պարտապանի ֆինանսական վիճակի վերլուծությունը:

Նույն հոդվածի 2-րդ մասի 1-ին կետի «ա», «դ», «ե», «զ», «է» պարբերությունների համաձայն՝ պարտապանի ֆինանսական վիճակի վերլուծությունն առնվազն պետք է պարունակի տեղեկություններ`

սնանկության պատճառների մասին,

պարտապանի դեբիտորական պարտավորությունների հավաքման հնարավորության մասին,

Օրենքի 49-րդ հոդվածի 3-րդ մասով նախատեսված պայմանագրերի մասին:

Հարկ ենք համարում նշել, որ Կառավարիչը վերը նշված վերլուծություններն իրականացնելիս, որպես ապացույց, հիմք է ընդունում նաև պարտապանի կողմից ներկայացված՝ իրավաբանական անձին /անհատ ձեռնարկատեր, նոտար/ սնանկ ճանաչելուն նախորդող վերջին հինգ տարիների համար` հարկային մարմիններին ներկայացրած հաշվարկները, ինչպես նաև ունեցած լիցենզիաները, «Գործունեության իրականացման ծանուցման մասին» Հայաստանի Հանրապետության օրենքով սահմանված ծանուցումները, թույլտվությունները, հարկային մարմնի կողմից վերահսկվող եկամուտների գծով պարտավորությունների, դեբետային գումարների, սահմանված չափից ավել վճարված գումարների և միասնական հաշվում առկա գումարների վերաբերյալ տեղեկատվությունը, իրավաբանական անձ /անհատ ձեռնարկատեր, նոտար/ հանդիսացող պարտապանի վարձու աշխատողների քանակի վերաբերյալ տեղեկատվությունը և այլն:

Վերոգրյալի կապակցությամբ հայտնում ենք, որ ՀՀ կառավարության 2021 թվականի հունիսի 3-ի Սնանկության գործով կառավարչի կողմից միասնական էլեկտրոնային տեղեկատվական համակարգի միջոցով տեղեկատվություն ստանալու կարգը սահմանելու մասին N 898-Ն որոշմամբ (այսուհետ` Որոշում) հաստատված հավելվածից դուրս են մնացել վերոնշյալ ցուցանիշները, որի արդյունքում այդ մասով սահմանափակվում են սնանկության գործով կառավարիչների կողմից կատարվող հարցումների հիման վրա տվյալների **առցանց դիտարկման հնարավորությունը**, և որի ստացումը հետևաբար` շարունակվելու է իրականացվել գրավոր հարցումներով:

Միաժամանակ, նախատեսվում է Որոշման հավելվածի Ձև 1-ի 2-րդ կետն ուժը կորցրած ճանաչել: Դա հիմնավորվում է այն փաստարկով, որ Նախագծով նախատեսվում է Որոշման մեջ կատարել համապատասխան փոփոխություն և սնանկության գործով կառավարչին տրամադրել պարտապան իրավաբանական անձի կամ անհատ ձեռնարկատիրոջ կամ նոտարի սնանկ ճանաչելուն նախորդող վերջին հինգ տարիների համար հարկային մարմիններին ներկայացված հաշվարկները, իսկ Որոշման հավելվածի Ձև 1-ի 2-րդ կետով սահմանված տվյալները շահութահարկի հաշվարկներում արդեն իսկ սնանկության կառավարչին հասանելի են լինելու:

Հետևաբար, հաշվի առնելով վերոգրյալը՝ անհրաժեշտություն է առաջացել մշակել **«Հայաստանի Հանրապետության կառավարության 2021 թվականի հունիսի 3-ի թիվ 898-Ն որոշման մեջ փոփոխություն և լրացումներ կատարելու մասին**» ՀՀ կառավարության **որոշման նախագիծ։**

**3. Առաջարկվող կարգավորման բնույթը**

**Հաշվի առնելով «Նորմատիվ իրավական ակտերի մասին» ՀՀ օրենքի 34-րդ հոդվածի 2-րդ մասը, այն է՝ նորմատիվ իրավական ակտում փոփոխություն կամ լրացում կարող է կատարվել միայն նույն տեսակի և բնույթի նորմատիվ իրավական ակտով, մշակվել է «Հայաստանի Հանրապետության կառավարության 2021 թվականի հունիսի 3-ի թիվ 898-Ն որոշման մեջ փոփոխություն և լրացումներ կատարելու մասին» ՀՀ կառավարության որոշման նախագիծը:**

**4. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ պետական եկամուտների կոմիտեի կողմից:

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագծի ընդունումը բխում է Կառավարության 2021-2026թթ. Ծրագրի «Պետական եկամուտների կոմիտե» բաժնի 1-ին կետի (էլեկտրոնային համակարգերի և ենթակառուցվածքների արդիականացում) 1․8-րդ ենթակետից (Էլեկտրոնային կառավարման համակարգերի հնարավորությունների հզորացում և կատարելագործում)։

Նշված միջոցառումը պայմանավորված է ՊԵԿ համակարգի տեղեկատվական հոսքերի կառավարման արդյունավետության բարձրացման անհրաժեշտությամբ, որն ուղղված է առավել արդիական համակարգ ունենալուն։

Էլեկտրոնային կառավարման համակարգի կարողությունների համալրմամբ ու կատարելագործմամբ էականորեն կպարզեցվեն պետական մարմինների միջև շփման հնարավորությունները՝ տրամադրելով տեղեկատվության փոխանակման ժամանակակից հարմարավետ էլեկտրոնային գործիքներ (ՀՀ Ազգային ժողովի 26․08․2021թ. N ԱԺՈ-002-Ն որոշմամբ հավանության արժանացած Հայաստանի Հանրապետության կառավարության ծրագրի 6․9 ենթաբաժնի 5-րդ պարբերություն և 10-րդ պարբերության 6-րդ ուղղություն)։

**6․ Նպատակը և ակնկալվող արդյունքը.**

Նախագծի ընդունմամբ կընդլայնվի սնանկության գործով կառավարչի կողմից **միասնական էլեկտրոնային տեղեկատվական համակարգից** առցանց դիտարկման ձևով ստացվող տեղեկությունների շրջանակը։

**7. Այլ տեղեկություններ**

**«Հայաստանի Հանրապետության կառավարության 2021 թվականի հունիսի 3-ի թիվ 898-Ն որոշման մեջ փոփոխություն և լրացումներ կատարելու մասին**» ՀՀ կառավարության **որոշման նախագծի** ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում: